Варфоломей (тяфта васенда мярьгольхть святой Сярьгейти) шачсь 1319 кизоня. Аляц, Кирилл баярсь, инголе покодсь Ростов ошень оцязорть лангс, меле ётась Катита Юванти (рузкс Иван Васильевич Калита) ширес и ушедсь эряма аф оцю Радонеж ошса. Сисем кизоса, Варфоломей кучфоль тонафнема, тонафнемась цёраняти макссевсь пяк стакаста. Тя стака шись мольсь ся пингс, мзярда фкя святой атянясь озондсь шкайть кядьста панжемс цёрокшти лувомань-тяштемань содамашить. Тяда меле Варфоломей сияк тонадозе лувомать, конай арась тейнза кельговикс. Шабакс пингста цераняти седис пяк малаль шкаень шись: налхксесь сон аф сидеста, тушендсь рахседематнень, пеедематнень и стак корхтаматнень эзда, ярхцсесь аньцек кшида и ведьта, а вершиста и пяденцяста поставась.